ຕໍາຫຼວດຝຣັ່ງ ຊອກຫາມືປືນ ທີ່ສັງຫານ ເດັກນ້ອຍນັກຮຽນ (ເບິ່ງວີດີໂອ)
ການຊອກຫາຕາມລ່າມືປືນ ທີ່ສັງຫານເດັນນ້ອຍ 3 ຄົນ ໃນໂຮງຮຽນຊາວຢີວແຫ່ງນຶ່ງ ພວມດໍາເນີນໄປ ທີ່ເມືອງ Toulouse ປະເທດຝຣັ່ງ.
ເວລານີ້ ພວມມີການຕາມລ່າຊອກຫາມືປືນທີ່ສັງຫານພວກເດັກນ້ອຍ 3 ຄົນແລະຜູ້ນໍາສາສະໜາຢີວຄົນນຶ່ງ ທີ່ໂຮງຮຽນຊາວຢີວແຫ່ງນຶ່ງໃນວັນຈັນວານນີ້ທີ່ເມືອງ Toulouse ລັດຖະບານໄດ້ເພີ່ມການເຕືອນໃຫ້ລະວັງໄພກ່ຽວກັບການກໍ່ການຮ້າຍໃນພາກຕາເວັນຕົກສຽງໃຕ້ຂອງຝຣັ່ງຂຶ້ນສູ່ລະດັບສີແດງ ອັນເປັນລະດັບສູງສຸດ ແລະເປັນພຽງຂັ້ນດຽວທີ່ຕໍ່າກວ່າລະດັບພາວະສຸກເສີນນັ້ນ ມີການຮັກສາຄວາມປອດໄພເພີ່ມຂຶ້ນຢູ່ຕາມບັນດາພວກໂຮງຮຽນຂອງຊາວຢີວແລະຊາວມຸສລິມ ແລະມີການສົ່ງພວກຍາມໄປປະຈໍາຢູ່ຂ້າງນອກສະຖານທີ່ທາງສາສະໜາຕ່າງໆ ປະທານາທິບໍດີ Nicolas Sarkozy ແລະນາຍົກລັດຖະມົນຕີ Francois Millon ໄດ້ ໄປຮ່ວມພິທີໄວ້ອາໄລໃຫ້ພວກທີ່ເສຍຊີວິດໄປໃນໂບດຂອງຊາວຢີວແຫ່ງນຶ່ງໃນກຸງປາຣີ ໃນຄືນວັນຈັນວານນີ້ຂະນະທີ່ປະຊາຊົນຫຼາຍພັນຄົນພາກັນເດີນຂະບວນຢ່າງງຽບໆໃນ ນະຄອນຫຼວງຂອງຝຣັ່ງນັ້ນ ທ່ານ Sarkozy ໄດ້ງົດການໂຄສະນາຫາສຽງເລືອກຕັ້ງເປັນປະທານາທິບໍດີເພື່ອເຂົ້າຮັບຕຳແໜ່ງຕື່ມອີກສະໄໝນຶ່ງຂອງທ່ານໄວ້ເປັນການຊົ່ວ ຄາວ ແລະທ່ານ Francois Hollande ຜູ້ສະມັກແຂ່ງຂັນປະທານາທິ ບໍດີສັງກັດພັກສັງຄົມນິຍົມແລະທ່ານນາງ Marine Le Pen ສັງກັດພັກຝ່າຍຂວາ ກໍໄດ້ງົດການໂຄສະນາຫາສຽງເລືອກຕັ້ງປະທານາທິບໍດີຂອງຕົນໄວ້ຊົ່ວຄາວເຊ່ນກັນ ປະທານາທິບໍດີ Sarkozy ໄດ້ຮຽກຮ້ອງໃຫ້ສະງົບສະຕິອາລົມໄວ້ຂະນະນຶ່ງ ໃນພວກໂຮງຮຽນທັງໝົດຂອງຝຣັ່ງ ໃນເຊົ້າວັນອັງຄານມື້ນີ້ ທ່ານ Sarkozy ກ່າວວ່າ ການຕໍ່ຕ້ານຊາວຢີວຄືຈຸດປະສົງໃນການໂຈມຕີຄັ້ງນີ້ ແມ່ນເປັນທີ່ຈະແຈ້ງ ພວກທີ່ເຫັນເຫດການກ່າວວ່າ ມືປືນຄົນນຶ່ງທີ່ເອົາໝວກກັນໄພບັງໜ້າໄດ້ເປີດສາກລະດົມຍິງປືນໃສ່ໂຮງຮຽນ Ozar Hatorah ໃນເວລາກ່ອນຫ້ອງຮຽນເລີ້ມເຂົ້າໃນເຊົ້າວັນຈັນວານນີ້ ພວກທີ່ເສຍຊີວິດໄປ ມີເດັກນ້ອຍໂຮງຮຽນ 3 ຄົນ ຄົນນຶ່ງອາຍຸ 4 ປີ ຄົນທີສອງອາຍຸ 5 ປີແລະຄົນທີສາມອາຍຸ 7 ປີ ພ້ອມກັບຫົວໜ້າສາສະໜາຢີວຄົນນຶ່ງ ມືປືນໄດ້ເອົາໂຕຫລົບໜີໄປນໍາລົດຈັກ